[pic] | COMISIA COMUNITĂȚILOR EUROPENE |

Bruxelles, 19.10.2009

COM(2009)562 final

RAPORT AL COMISIEI CĂTRE CONSILIU

privind reintroducerea de către Canada a obligativită ții vizelor pentru cetățenii Republicii Cehe, în conformitate cu articolul 1 alineatul (4) litera (c) din Regulamentul (CE) nr. 539/2001 al Consiliului de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație, modificat prin Regulamentul (CE) nr. 851/2005 al Consiliului în ceea ce privește mecanismul de reciprocitate

CUPRINS

1. Introducere 3

2. Reintroducerea obligativității vizelor la 14 iulie 2009 3

3. Măsurile adoptate după reintroducerea obligativității vizelor la 14 iulie 2009 4

3.1. Poziția Canadei 5

3.1.1. Cereri de azil 5

3.1.2. Procedura de solicitare a vizelor 6

3.1.3. Încălcarea normelor în domeniul imigrației 6

3.2. Poziția Republicii Cehe 7

3.2.1. Cereri de azil 7

3.2.2. Procedura de solicitare a vizelor 8

3.3. Grupul de lucru la nivel de experți Canada-Republica Cehă 8

4. Evaluare 8

5. Concluzie 9

INTRODUCERE

La 14 iulie 2009, Republica Cehă a notificat Comisiei și Consiliului, în conformitate cu articolul 1 alineatul (4) litera (a) din Regulamentul (CE) nr. 539/2001 al Consiliului, astfel cum a fost modificat prin Regulamentul (CE) nr. 851/2005 al Consiliului, faptul că, începând cu data de 14 iulie 2009, Canada aplică în mod unilateral obligativitatea vizelor pentru resortisanții Republicii Cehe. Această notificare a fost publicată în Jurnalul Oficial din 6 august 2009[1], astfel încât, în conformitate cu articolul 1 alineatul (4) litera (c) din Regulamentul (CE) nr. 539/2001 al Consiliului, astfel cum a fost modificat prin Regulamentul (CE) nr. 851/2005 al Consiliului, Comisia raportează Consiliului, în termen de 90 de zile de la data acestei publicări, și anume, până la 6 noiembrie 2009.

Acest raport face bilanțul măsurilor adoptate de Comisie în urma notificării.

REINTRODUCEREA OBLIGATIVITățII VIZELOR LA 14 IULIE 2009

Așa cum s-a menționat în cel de al patrulea raport privind reciprocitatea în materie de vize[2], la data de 31 octombrie 2007 Canada eliminase obligativitatea vizelor pentru resortisanții Republicii Cehe.

La 13 iulie 2009, autoritățile canadiene au informat autoritățile cehe, prin diferite canale, inclusiv printr-o Notă diplomatică oficială, asupra reintroducerii, chiar de a doua zi, a obligativității vizelor pentru resortisanții cehi.

În comunicatul de presă din 13 iulie 2009 al Comisiei pentru cetățenie și imigrație din Canada (Citizenship and Immigration Canada), au fost anunțate următoarele:

„ Începând cu ora 00:01 ora Europei, din data de 14 iulie 2009, resortisanții Republicii Cehe vor avea nevoie de viză pentru a călători în Canada, a anunțat astăzi Jason Kenney, ministrul pentru cetățenie, imigrație și multiculturalism. În primele 48 de ore, cetățenii cehi pot solicita, la sosirea în Canada, permisiunea de intrare. După ora 23:59 ora Europei, 15 iulie 2009, va fi nevoie de viză de intrare..

Având în vedere că obligativitatea vizelor a fost eliminată în cazul Republicii Cehe în luna octombrie 2007, resortisanții cehi au depus aproape 3 000 de cereri, comparativ cu mai puțin de 5 în 2006. În prezent, Republica Cehă se află pe locul 2 în topul țărilor din care provin cererile de azil. Procentajul de acceptare relativ ridicat al cererilor de azil trimise de cetățenii Republicii Cehe ascunde o situație îngrijorătoare, și anume că jumătate din cereri sunt abandonate sau retrase înainte de adoptarea unei decizii finale de către Comisia pentru imigrație și refugiați (Immigration and Refugee Board), ceea ce arată că este posibil ca o mare parte dintre solicitanți să nu fie cu adevărat refugiați[3].

…

Canada î și revizuiește periodic politicile în materie de vize în ceea ce privește alte țări. Țările au cunoștință de faptul că, în cazul în care nu îndeplinesc condițiile de exonerare de la obligativitatea vizelor, este posibil să le fie impusă o viză.

Această modificare implică faptul că resortisanții Republicii Cehe care doresc să călătorească în Canada vor trebui să solicite mai întâi o viză de ședere temporară și să îndeplinească toate condițiile necesare pentru obținerea vizelor. Solicitantul trebuie să dovedească funcționarului de la serviciul de vize că șederea sa în Canada este temporară, că nu va depăși perioada pentru care i s-a aprobat șederea în Canada, că deține suficiente fonduri bănești pentru acoperirea cheltuielilor de ședere în Canada, că starea de sănătate este bună, că nu are cazier și nu reprezintă un risc în materie de securitate pentru canadieni. Aceste cerințe sunt aceleași pentru orice persoană care dorește să viziteze Canada.

Solicitanții din Republica Cehă vor depune cererile la Biroul canadian de vize din Viena, Austria, care îi deservește în prezent pe resortisanții din mai multe state europene .”

În aceeași zi, Canada a introdus, de asemenea, obligativitatea vizelor pentru resortisanții mexicani. Principalul motiv a fost, și în acest caz, numărul mare de cereri de azil din Mexic, țară aflată pe primul loc al țărilor din care provin cererile de azil în Canada.

Problema numărului crescând de solicitanți de azil din Republica Cehă – majoritatea fiind de origine romă – în Canada a fost discutată în repetate rânduri la reuniunile autorităților canadiene și cehe de la eliminarea obligativității vizelor la 1 noiembrie 2007 și, în special, în perioada premergătoare reintroducerii obligativității vizelor, la 14 iulie 2009.

MăSURILE ADOPTATE DUPă REINTRODUCEREA OBLIGATIVITățII VIZELOR LA 14 IULIE 2009

La 20 iulie 2009, Republica Cehă a notificat Comisiei și Consiliului faptul că, în conformitate cu articolul 4 alineatul (1) litera (a) din Regulamentul (CE) nr. 539/2001 al Consiliului, Republica Cehă a impus obligativitatea vizelor pentru titularii de pașapoarte diplomatice și de serviciu canadiene, cu începere de la 16 iulie 2009.

Chestiunea reintroducerii de către Canada a obligativității vizelor pentru cetățenii cehi a fost discutată în Consiliu în diferite ocazii: Consiliul Afaceri Generale și Relații Externe din 27 iulie 2009 și, respectiv, 14 septembrie 2009, Consiliul Justiție și Afaceri Interne din 21 septembrie 2009, precum și Comitetul Reprezentanților Permanenți (Coreper) din 23 iulie 2009. Cu aceste ocazii, statele membre și-au exprimat preocuparea cu privire la situația creată și au arătat că problema ar trebui rezolvată cu rapiditate de către Comisie, pentru a se evita escaladarea acesteia.

După reintroducerea obligativității vizelor, Comisia a întreprins consultări periodice pe această chestiune atât cu autoritățile cehe, cât și cu cele canadiene, în special în cadrul reuniunilor de experți din 14 iulie și 30 iulie 2009 cu autoritățile Republicii Cehe, precum și la reuniunea tripartită din 24 iulie 2009 dintre Directorul general al Direcției Generale Justiție, Libertate și Securitate, Ambasadorul Canadei, dl Hornby, și Reprezentantul permanent al Republicii Cehe, dna Vicenová. Mai mult, 10 septembrie 2009, Comisia a însoțit o delegație cehă la Ottawa, pentru consultări cu autoritățile canadiene. În plus, chestiunea a fost discutată la reuniunea Troicii ministeriale UE – Canada de la Otawa din 1 octombrie 2009.

Pozi ția Canadei

Cereri de azil

Canada a explicat că această decizie nu a fost adoptată cu ușurință. Sistemul canadian de azil a fost suprasolicitat cu cereri de azil. Introducerea obligativității vizelor a contribuit la soluționarea afluxului disproporționat de mare de solicitanți de azil din Republica Cehă, în 2008 și 2009. Canada a semnalat Republicii Cehe încă de la început și chiar înainte de eliminarea obligativității vizelor la 1 noiembrie 2007, faptul că un aflux al solicitanților de azil din Republica Cehă ar putea determina reintroducerea obligativității vizelor[4]. Cu toate acestea, Canada a declarat că reintroducerea obligativității vizelor nu constituie o reflectare a tratamentului aplicat minorităților în UE sau, în acest caz, în Republica Cehă. Statutul de refugiat în Canada este determinat prin analizarea fiecărui caz în parte de către Comisia pentru imigrație și refugiați (Immigration and Refugee Board, IRB) – tribunal administrativ independent de guvern[5].

Canada a explicat că „ impunerea obligativității vizelor pentru Republica Cehă face parte dintr-o abordare sistematică mai amplă de reformare a sistemului canadian de azil. Sistemul canadian de azil este suprasolicitat în fiecare an de un număr crescând de cereri de azil, multe dintre acestea fiind neîntemeiate, retrase ori abandonate .”

Canada a arătat că, odată cu eliminarea obligativității vizelor la 1 noiembrie 2007, Canada a primit aproximativ 3 000 de cereri de azil din Republica Cehă. Din cele 196 de cazuri finalizate în 2008 de către IRB, au fost acceptate 84 de cereri (adică 43%). În perioada ianuarie-iulie 2009, IRB a finalizat 391 de cazuri, din care au fost acceptate 86 de cazuri (adică 22%). De la introducerea obligativității vizelor, Canada a primit foarte puține cereri de azil din partea cetățenilor cehi, revenind în acest sens la niveluri asemănătoare celor din perioada anterioară.

Pentru a-și motiva deciziile, IRB colectează informații din diferite surse cu privire la condițiile sociale, politice, economice și în materie de drepturile omului din lumea întreagă. În această privință, IRB a întreprins o misiune de informare în Republica Cehă în perioada 21-31 martie 2009[6]. Ca urmare a misiunii întreprinse, IRB a întocmit două rapoarte pe această temă: în iunie 2009, „ Fact-finding Mission Report on State Protection [7] ” și, în iulie 2009, „ Fact-finding Mission Report on the Situation and Treatment of Roma and Potential for Internal Relocation[8]”.

Canada a clarificat faptul că noțiunea de „țară sigură de origine”, sugerată de Republica Cehă, nu este posibilă din punct de vedere juridic, conform legislației canadiene[9]. Canada a recunoscut că sistemul său în materie de azil trebuie reformat pentru a se reduce întârzierile și abuzurile, dar și faptul că sistemul trebuie simplificat pentru a fi capabil să ofere o protecție mai rapidă victimelor reale ale persecuției și, în același timp, să poată elimina cu mai mare celeritate cererile neîntemeiate.

Procedura de solicitare a vizelor

Canada a explicat că a fost închis consulatul de la Praga după eliminarea obligativității vizelor la 1 noiembrie 2007. Deocamdată nu se are în vedere redeschiderea consulatului. În cadrul unei politici generale, consulatele Canadei acoperă regimuri mai extinse și Canada nu are consulate în fiecare țară. Canada a subliniat că cetățenii cehi nu trebuie să se deplaseze la Viena pentru a depune cererea de viză; aceștia pot recurge la serviciile agențiilor de turism din cinci orașe (Brno, Liberec, Praga, Prerov și Velke Mezirici), pot trimite prin poștă Ambasadei Canadei din Viena formularul de solicitare a vizelor sau pot introduce cererea de viză în cutia poștală a Ambasadei Canadei din Praga. Cel mai utilizat este sistemul de solicitare a vizelor prin intermediul agențiilor de turism.

În cazuri urgente, solicitanții de viză trebuie să se deplaseze la Viena, unde cererile pot fi prelucrate într-o singură zi, de către consulatul din Viena. În plus, călătoria în Canada este facilitată, de asemenea, prin emiterea unor vize cu intrări multiple. În afară de asta, rata de acceptare este de 99%. Ca urmare, vasta majoritate a cetățenilor cehi care solicită viză nu trebuie să se prezinte la un interviu în acest scop. Atunci când interviurile sunt necesare, majoritatea acestora au loc la telefon, în afara cazurilor în care există situații excepționale.

Încălcarea normelor în domeniul imigrației

În ceea ce privește creșterea cazurilor de încălcare a normelor în domeniul imigrației, procentajul încălcărilor normelor imigrației a crescut de la 1% din numărul total de cetățeni cehi care se deplasează în Canada în 2006, atunci când obligativitatea vizelor era încă în vigoare, la 6,7% în 2008. În special, acest procent a crescut la 30,1% în perioada ianuarie-mai 2009. Cazurile de încălcare a normelor în domeniul imigrației includ toate încălcările înregistrate ale legilor canadiene în domeniul imigrației, persoane cărora li s-a refuzat intrarea la sosirea în Canada și interceptarea unor persoane care călătoreau spre Canada. Având în vedere că încălcările normelor imigrației includ numai infracțiunile înregistrate, este posibil să nu se fi raportat cifrele reale privind numărul de încălcări ale normelor în domeniul imigrației.

Poziția Republicii Cehe

Republica Cehă se așteaptă la eliminarea în câteva luni, și nu în câțiva ani, a obligativității vizelor impusă în prezent de Canada cetățenilor cehi care călătoresc în Canada.

Cereri de azil

Republica Cehă a avut consultări cu Canada privind numărul în creștere de solicitanți cehi de azil în Canada în ultimele luni și-a reiterat voința de a analiza în mod constructiv toate măsurile care pot contribui soluționarea problemei. În această privință, Republica Cehă a propus două soluții posibile: recunoașterea reciprocă drept țări sigure de origine, iar Canada să-și modifice legislația în materie de azil, astfel încât să fie mai puțin atractivă pentru persoanele care imigrează în Canada din motive economice. În plus, Republica Cehă a explicat că acordarea azilului pentru cetățenii cehi de către autoritățile canadiene (fapt pe care Republica Cehă îl consideră absurd) a reprezentat un stimulent în plus pentru cetățenii cehi de a abuza de sistemul canadian de azil.

Republica Cehă nu acceptă ca reintroducerea obligativității vizelor de către Canada să fie utilizată ca parte dintr-o abordare sistematică mai amplă a reformei sistemului canadian de azil, întrucât nu rezolvă cauza, ci doar simptomele unui sistem suprasaturat. Situația privind minoritățile și drepturile omului în Republica Cehă nu reprezintă în sine cauza creșterii cererilor de azil în Canada a cetățenilor cehi, ci sistemul generos și permisiv de azil al Canadei, care oferă condiții materiale mai bune și venituri mai mari, inclusiv avantaje sociale acordate solicitanților de azil.

În afară de cele menționate mai sus, alte două motive pentru imigrația romă declarate în mod curent sunt șomajul și sentimentul de insecuritate (din cauza escaladării extremismului de dreapta); acesta din urmă a fost contracarat prin acțiunea recentă a autorităților cehe.

Trebuie menționat că principala destinație a imigranților din rândul minorității rome din Republica Cehă este Canada, întrucât în anii '90 s-a produs un prim val de imigrație reușită, astfel încât, în prezent, multe persoane încearcă să se alăture familiilor lor din Canada.

În ceea ce privește minoritățile și, în special, minoritatea romă, Republica Cehă a subliniat din nou că situația minorității rome din Republica Cehă nu se deosebește în mod substanțial de situația din alte state membre ale UE cu populații rome mai numeroase[10] și a prezentat documente privind situația minorităților și, în special, a minorității rome din Republica Cehă, precum și consolidarea recentă a legilor și politicilor acesteia în domeniul integrării minorităților și al comunităților rome, în special.

Procedura de solicitare a vizelor

Republica Cehă a reiterat în mod constant solicitarea privind redeschiderea consulatului canadian din Praga atâta timp cât Canada nu revine la un regim fără vize. Republica Cehă consideră că este inacceptabil ca cetățenii cehi să fie nevoiți să se deplaseze la Viena pentru solicitarea vizelor și, prin urmare, consideră că deschiderea unui birou de vize la Praga constituie un pas înainte minim.

Grupul de lucru la nivel de experți Canada-Republica Cehă

În urma angajamentului Republicii Cehe și al Canadei de a coopera pentru soluționarea problemelor apărute după reintroducerea de către Canada a obligativității vizelor pentru resortisanții cehi, a fost înființat un Grup de lucru la nivel de experți Canada-Republica Cehă. Ca urmare a două conferințe telefonice din 20 și 27 august 2009, la Ottawa a avut loc o reuniune în data de 10 septembrie 2009 între delegația cehă și autoritățile canadiene, în care a fost discutată atât situația, cât și măsurile preconizate. Comisia a luat parte la reuniune.

În afară de problema reintroducerii vizelor și procedura de obținere a vizelor pentru cetățenii cehi, Canada a explicat procedura sa în materie de imigrație și refugiați, oferind informații asupra multiculturalismului. Republica Cehă și-a prezentat legile și politicile privind protecția minorităților în Republica Cehă. Părțile au convenit să aibă reuniuni periodice în același cadru.

EVALUARE

Este pentru prima dată când o țară terță a reintrodus obligativitatea vizelor pentru cetățenii unui stat membru. Este necesar să se pună capăt cât mai curând posibil acestei situații extrem de regretabile. Canada este conștientă de faptul că politica comună a Uniunii Europene în materie de vize se întemeiază pe principiul reciprocității.

Este deosebit de regretabil că cetățenii cehi nu pot obține vize la Ambasada Canadei din Praga. Comisia are cunoștință de faptul că cetățenilor Republicii Cehe li se oferă de către Canada mai multe facilități de obținere a vizelor în Republica Cehă (a se vedea punctul 3.1.2 de mai sus), însă face apel la Canada să revină la situația de fapt anterioară privind procedura de obținere a vizelor de către cetățenii cehi, prin reinstituirea facilităților de eliberare a vizelor în Republica Cehă.

Comisia salută determinarea tuturor părților de a se angaja să dialogheze și încurajează Canada și Republica Cehă să continue procesul de consultări reciproce în cadrul Grupului de lucru la nivel de experți Canada-Republica Cehă, în vederea soluționării tuturor problemelor legate de reintroducerea obligativității vizelor; de exemplu, Canada ar trebui să-și clarifice propriul sistem de azil și cazurile de încălcare a normelor în domeniul imigrației de către călătorii cehi, iar Republica Cehă ar trebui să clarifice modul de punere în aplicare a programelor și politicilor sale privind minoritățile, în special privind comunitățile rome. Comisia face apel la Canada să expună cu claritate măsurile pe care intenționează să le adopte pentru eliminarea obligativității vizelor pentru cetățenii cehi în viitorul apropiat.

Comisia ia notă de faptul că Republica Cehă a decis să solicite vize persoanelor care dețin pașapoarte diplomatice și de serviciu eliberate de Canada. În cazul în care nu se stabilesc, în mod satisfăcător și până la sfârșitul anului 2009, măsurile menționate în paragrafele anterioare, Comisia va recomanda introducerea sau reintroducerea obligativității vizelor pentru anumite categorii de cetățeni canadieni (care dețin pașapoarte diplomatice sau de serviciu).

CONCLUZIE

Din păcate, în ceea ce privește Canada, este regretabilă anularea reciprocității în materie de vize și reintroducerea obligativității vizelor pentru cetățenii Republicii Cehe pentru prima dată de la introducerea noului mecanism de reciprocitate în materie de vize. Este necesar să se pună capăt cât mai curând posibil acestei situații extrem de regretabile.

Deși Canada oferă mai multe facilități pentru obținerea vizelor pentru cetățenii cehi în Republica Cehă, Comisia face apel la Canada ca, până la revenirea la regimul călătoriilor fără vize pentru cetățenii cehi, aceasta să aplice sistemul anterior de eliberare a vizelor pentru cetățenii cehi, prin reinstituirea facilităților de eliberare a vizelor în Republica Cehă. Comisia încurajează Canada și Republica Cehă să continue consultările în cadrul Grupului de lucru la nivel de experți Canada-Republica Cehă în vederea soluționării tuturor problemelor legate de reintroducerea obligativității vizelor, și își reafirmă disponibilitatea de a contribui la facilitarea dialogului și de a participa la discuții. Comisia invită Canada să expună cu claritate măsurile pe care intenționează să le adopte pentru eliminarea obligativității vizelor pentru cetățenii cehi în viitorul apropiat. În plus, Comisia va recomanda impunerea sau reimpunerea obligativității vizelor pentru anumite categorii de cetățeni canadieni, în cazul în care Canada nu adoptă măsuri pozitive în vederea facilitării formalităților pentru cetățenii cehi care doresc să viziteze Canada și nu stabilesc o cale pentru revenirea la regimul călătoriilor fără vize pentru aceștia.

[1] JO C 184, 6.8.2009, p. 2.

[2] COM(2008) 486 final/2, p. 6.

[3] În primul raport privind reciprocitatea în materie de vize [COM(2006) 3 final, p.14, nota de subsol 13], Comisia a menționat: „… Canada a eliminat obligativitatea vizelor…pentru Republica Cehă în anul 1996. Cu toate acestea, obligativitatea vizelor a fost reintrodusă…în 1997…în urma afluxului de solicitanți de azil. Autoritățile canadiene au subliniat că sunt necesare evaluări aprofundate înainte de o nouă eliminare a obligativității vizelor, astfel încât să se evite repetarea unei asemenea situații .”

[4] La 19 octombrie 2007, în vederea eliminării obligativității vizelor pentru cetățenii cehi, Ambasada Canadei în Republica Cehă a trimis o Notă diplomatică Ministerului Afacerilor Externe al Republicii Cehe în care Canada își exprima speranța că, după eliminarea obligativității vizelor nu va fi necesară reintroducerea acesteia. Prin urmare, Canada a solicitat asigurări privind intensificarea cooperării pe chestiuni de integritate a imigrației, precum și în domeniul aplicării legii, pentru a se evita situația în care anumiți factori, cum ar fi afluxul solicitanților de azil sau creșterea numărului de pașapoarte cehe false ori contrafăcute, ar putea determina reintroducerea obligativității vizelor.

[5] IRB este un tribunal administrativ, independent atât față de Comisia pentru cetățenie și imigrație din Canada (Citizenship and Immigration Canada, (CIC), cât și față de Agenția serviciilor de frontieră din Canada (Canada Border Service Agency, CBSA) și Ministerul pentru cetățenie, imigrație și multiculturalism (Minister of Citizenship, Immigration and Multiculturalism).

[6] Obiectivul misiunii IRB a fost rezolvarea unor lacune informative privind situația și tratamentul aplicat populației rome din Republica Cehă, precum și cu privire la accesul acesteia la protecția statului și la posibilitatea reinstalării interne.

[7] Fact-finding Mission Report on State Protection (Raportul misiunii de informare privind protecția statului), iunie 2009(http://www2.irb-cisr.gc.ca/en/research/publications/index_e.htm?docid=388&cid=64).

[8] Fact-finding Mission Report on the Situation and Treatment of Roma and Potential for Internal Relocation (Raportul misiunii de informare privind situația și tratamentul cetățenilor de etnie romă și potențialul de relocare internă)(http://www2.irb-cisr.gc.ca/en/research/publications/index_e.htm?docid=386&cid=64).

[9] Canada are un Acord de țară terță sigură cu Statele Unite. Acest acord a fost semnat la 5 decembrie 2002 și a intrat în vigoare la 29 decembrie 2004. În temeiul acordului, solicitanții de azil care ajung în America de Nord trebuie să depună o cerere în prima țară sigură în care ajung – fie Canada, fie Statele Unite ale Americii. Cu toate acestea, trebuie să se facă deosebirea între noțiunea de țară terță sigură și noțiunea de țară sigură de origine; noțiunea de țară sigură de origine presupune că, în principiu, persoanei care provine dintr-o țară sigură de origine nu i se poate acorda azil. Totuși, acest lucru nu exclude analizarea de la caz la caz a cererilor și nu poate fi invocat drept motiv de inadmisibilitate.

[10] European Union Minorities and Discrimination Survey, Data in focus report (Studiul UE privind minoritățile și discriminarea, raport statistic), Agenția pentru Drepturi Fundamentale a Uniunii Europene, aprilie 2009 (http://fra.europa.eu/fraWebsite/attachments/EU-MIDIS_ROMA_EN.pdf).